Den nye store fagforening får navnet "HK Nordjylland" og dækker området fra Skagen i nord til Hobro i syd og fra Thisted i vest til Hals i øst. Fagforeningen vil have knap 39.000 medlemmer. Generalforsamlingen vedtog enstemmigt den nye fagforenings struktur, der skal sikre lokal indflydelse i den nye store fagforening. Det betyder, at HK'erne nu skal vælge lokalråd i fem centerbyer - Frederikshavn, Hjørring, Thisted, Aalborg og Hobro. Desuden bliver formændene for hver af de fire faglige sektorer - HK Handel Nordjylland, HK Privat Nordjylland, HK Kommunal Nordjylland og HK Stat Nordjylland - medlemmer af fagforeningens bestyrelse. Også formanden for HK Ungdom Nordjylland bliver medlem af bestyrelsen. Formanden for det nye HK Nordjylland skal vælges på et repræsentskabsmøde den 29. maj. Formændene for de nuværende HK-afdelinger, Ivan Ziegler (HK Nordjylland) og Ole Carlsen (HK Vendsyssel) kandiderer begge til posten.

Opsummering:
Alle nordjyske HK'ere bliver nu medlemmer af den samme fagforening. Det blev besluttet tirsdag aften, da HK Nordjylland og HK Vendsyssel holdt fælles generalforsamling med den opgave at slutte de to fagforeninger sammen.